SITUACIJA S KORONAVIRUSOM

 Koronavirus pojavio se 2019. godine, a u Kini, a bolest koju izaziva naziva se COVID-19.

 Nitko nije očekivao da će se koronavirus brzo proširiti svijetom i uzrokovati pandemiju. Većina ljudi nije shvaćala ozbiljnost širenja koronavirusa sve dok nije došlo do pandemije. Situacija s koronavirusom je u Hrvatskoj postala ozbiljnija sredinom mjeseca ožujka kada su zatvorene sve obrazovne ustanove.  Učenici od petog do osmog razreda osnovne škole te svi učenici srednjih škola nastavu imaju online, a za niže razrede osiguran je i program na javnoj televiziji. Nakon nekoga vremena svi smo se naviknuli na nastavu na daljinu ( online nastavu ) . Mislim da su pozitivne strane online nastave što učenici mogu rješavati zadatke kada oni žele, bilo gdje i nemaju određeno vrijeme kada se moraju pojaviti na nastavi u obrazovnoj ustanovi. No, nažalost ima i negativnih strana online nastave. Mislim da učenici više nauče kada su u školi na nastavi jer slušaju predavanje nastavnika te je nastavniku lakše objašnjavati uživo nego preko interneta. Online nastava ponekad oduzima previše vremena učenicima. Nastava na daljinu ne može u potpunosti zamijeniti nastavu u učionici, ali kako tehnologija napreduje, ubrzo će se većina stvari raditi preko računala to jest interneta. Tijekom nastave na daljinu trudila sam se redovito rješavati sve zadatke. Ponekad mi nije uspjelo, ali se vrijedi potruditi. U početku se nisam mogla naviknuti na to da ne izlazim iz kuće, ali mi je ubrzo postalo normalno i sada se pitam kako ću se vratiti u normalan život kakav smo imali prije situacije s koronavirusom. Kada sam pomislila da mi je teško samo sjediti u kući i pisati zadaću, razmislila sam i shvatila da mogu biti sretna jer nisam zaražena koronavirusom. Vrijeme sam provodila s roditeljima, sestrom i bakom , a najčešće smo bili u dvorištu na svježem zraku ili u šumi. S prijateljicama sam razgovarala svaki dan i nisam mogla dočekati trenutak kada ćemo opet moći negdje zajedno otići. Nedostajali su mi prijatelji i normalan život. Tek kada smo “izgubili” normalan život i ostali zatočeni u ovakvoj situaciji, shvatili smo da je najbitnije biti zdrav. Shvatili smo koliko je lijep normalan život. Svakoga su me dana iznova iznenadile brojke umrlih i zaraženih od koronavirusa. Nisam mogla niti zamisliti koliko je teško obiteljima umrlih jer se nisu uspjeli ni oprostiti od člana svoje obitelji prije nego li je umro. Da su svi ljudi u početku ozbiljnije shvatili ovu situaciju, bilo bi manje umrlih i možda ne bi došlo do pandemije. Početkom mjeseca svibnja mjere u Hrvatskoj su popustile i život nam se polako počeo vraćati u normalu. Učenici od 1. do 4. razreda krenuli su u školu gdje će završiti nastavnu godinu dok će učenici od 5. do 8. razreda te učenici srednjih škola nastavnu godinu završiti nastavom na daljinu.

 Mislim da nas je situacija s koronavirusom potakla na razmišljanje o vrijednosti života i o tome kako bi neke situacije trebali shvaćati ozbiljnije. Nadam se da se ovakve situacije neće ponoviti u budućnosti i da će uskoro sve biti završeno.

 Lorena Filić, 8.b